**ÅRSBERETNING 2024 – NORSK FORENING FOR MILJØRETT**

**Styrets sammensetning**

Styret har etter årsmøtet 7. mai 2024 bestått av følgende representanter:

Styreleder Gunnhild Storbekkrønning Solli, førsteamanuensis, NMBU

Styremedlem Thorbjørn Thorbjørn Kringlebotn Borlaug, seniorrådgiver, Miljødirektoratet

Styremedlem Benedikte Wiig Sørensen, klimarådgiver, Klimaetaten Oslo kommune (sekretær)

Styremedlem Carl-Philip F. Fleischer, partner, Dalan advokatfirma

Styremedlem Caroline Lund, partner, Advokatfirmaet Lund & Co Da

Varamedlem Anders Meling, student, Det juridiske fakultet, Universitetet i Bergen (sosiale medier)

Varamedlem Ida Sletsjøe, politiadvokat, Økokrim (økonomi)

**Økonomi og revisjon**

Foreningen hadde ved årsskiftet kr. 115 766,87 innestående i banken. Årsregnskapet for 2024 viser et overskudd på kr 2624,80. Regnskapet for 2024 ble revidert av Per Knut Vistad.

**Medlemstall**

Ved utgangen av 2024 hadde foreningen 79 enkeltpersoner og 11 foreninger/foretak som betalende medlemmer. Antallet betalende medlemmer er økt fra 43 i 2023 og antallet foreninger/foretak er økt fra 5. I tillegg kommer studentmedlemmer, som ikke betaler. Styret sender ut informasjon om foreningens aktiviteter til en epost-liste på rundt 300.

**Årsmøte og medlemsmøter i 2024.**

Foreningen har organisert 3 egne medlemsmøter i 2024 i tillegg til årsmøte med medlemsmøte, hvorav ett av medlemsmøtene ble arrangert i samarbeid med Norsk forening for Energirett. Alle medlemsmøtene har vært tilgjengelige for digital deltakelse. Presentasjoner fra medlemsmøtene er lagt ut på foreningens hjemmeside. Det har vært jevnt god oppslutning om medlemsmøtene.

Den 28.2.2024 var temaet for medlemsmøtet «Dilemmaet energiomstilling og arealinngrep», og møtet ble arrangert i samarbeid mellomNorsk forening for Energirett og Norsk forening for miljørett. Følgende innlegg ble holdt: 1) Klimautvalgets vurdering av energiomstilling og miljø- og arealinngrep v/ Gro Sandkjær Hansen, medlem av Klimautvalget 2050 og samfunnsforsker ved By- og regionforskningsinstituttet NIBR ved OsloMet. 2)Melkøya-vedtakets klimavirkninger i lys av kvotesystemet v/stipendiat Heidi Sydnes Egeland. 3) Hva betyr innføringen av plikt til områderegulering for annen planlegging og konsekvensutredning av vindkraftutbygging? v/ professor Ole Kristian Fauchald. 4) Kommunenes kompetanse og rolle ved beslutninger om energitiltak v/ advokat Christi Erichsen Hurlen, Lund & Co. 5) Et grunneierperspektiv på arealinngrepene fra Finnmarkseiendommen v/ advokat Håvard Aagesen. 6) Konsultasjonsplikt under press? v/ seniorrådgiver Torvald Falch, Sametinget.

Temaet for møtet 7. mai 2024 var Klimasakene i EMD. Det ble holdt følgende innlegg: 1**)** Oslo tingretts dom 18. januar 2024 i lys av Høyesteretts plenumsavgjørelse i 2020 og EMDs nylige storkammeravgjørelser, Ane Sydnes Egeland, stipendiat, UIO, 2)Klimasakene i EMD: Implikasjoner for Norge, Hannah Brænden, rådgiver, Norges institusjon for menneskerettigheter.

Møtet 23. september 2024 hadde temaet Oslofjorden og miljøutfordringer. Følgende innlegg ble holdt: 1) Miljøutfordringene i Oslofjorden v/ Johanna Myrseth Aarflot, forsker, Havforskningsinstituttet. 2) Perspektiver på utfordringsbildet og mulige tiltak fra representanter fra involverte sektorer: Miljø- og friluftsorganisasjoner v/ Henning Røed, koordinator for Nettverk for en levende Oslofjord, Vann- og avløpssektoren v/ Elin Rise, juridisk rådgiver, Norsk vann og Landbruk v/ Nina Hallenstvedt, seniorrådgiver, Landbruks- og matdepartementet. 3) Oversikt over rettslige virkemidler og samordning av relevant regelverk, Tine Larsen, advokat/partner, Dæhlin Sand advokatfirma og 4) Fragmentert kystsoneforvaltning og miljøutfordringer i Oslofjorden: En sammenheng? v/Saskia Trubbach, forsker, NIVA.

Møtet 13. november 2024 hadde temaet «Mineralutvinning - grønt, skjønt og geopolitisk?». Følgende innlegg ble holdt: 1) "Mineralmangel", Kåre Dahl Martinsen, professor, Institutt for forsvarsstudier. 2) "DMF og norsk mineralforvaltning på land", Maria Lauritzen, avdelingsdirektør for avdeling for mineralressurser og mineralvirksomhet, Direktoratet for mineralforvaltning. 3) "Ny minerallov, Katrine Broch Hauge, førsteamanuensis, UIO og 4) "Det grønne skiftet - grønt?", Einar Bratteng, partner i Advokatfirmaet Berngaard og stipendiat ved UIO.

**Norsk forening for miljøretts pris for beste studentoppgave 2023**

Norsk forening for miljøretts studentpris for 2023 ble delt ut for første gang i foreningens historie. Priskomiteen besto av Ole Kristian Fauchald (UIO), Lena Schøning (UIT) og Anders Stokka Meling (UIB). Mottakeren av prisen var Kirsten Daae Wiig for oppgaven «Utviklingen av produsentansvar for reparasjon i den sirkulære økonomien».

**Styrets arbeid**

Styret har hatt fem møter i 2024. Møtene ble gjennomført 10. januar, 29. februar, 21. juni, 19. august og 13.november. Møtene er hovedsakelig blitt brukt til å planlegge kommende møter i foreningen. Styret har utpekt Ida Sletsjøe som regnskapsansvarlig, Benedikte Wiig Sørensen som sekretær og Anders Meling som ansvarlig for sosiale medier.